עליזה וירץ

עליזה "ליזי" וירץ-וֶרבּלוֹבסקי (1920 - 3 באפריל 2014) הייתה ספורטאית ומורה ישראלית, אלופת שתי הצליחות הראשונות של הכנרת (1943 ו-1944) הייתה לשחיינית אישה הראשונה בישראל שחצתה את הכנרת בשחייה לרוחבה (1942) ואלופת המכביה השלישית (1950) במשחה ל-200 מטר חזה.

וירץ נחשבת לאחת מחלוצות הוראת החינוך הגופני בישראל.

 ביוגרפיה 
וירץ נולדה ב-1920 בגרמניה. אמה, ד"ר בלה וירץ, בוגרת לימודי רפואה באוניברסיטת מינכן, הייתה רופאת ילדים ורופאת ספורט. כשהייתה וירץ בת חמש, התגרשו הוריה. ב-1933, עם עליית הנאצים לשלטון, עלתה לארץ ישראל עם אמה, שעבדה כרופאת משפחה בירושלים, והצטרפה למחזור א׳ של תיכון בית הכרם (לימים התיכון ליד האוניברסיטה). וירץ גדלה בבית שבו מודעות ספורטיבית ניכרת, ומגיל צעיר עסקה בענפי ספורט שונים. הייתה שחיינית במועדון השחייה של הפועל ירושלים ואלופת הפועל בכל סגנונות השחייה לנשים. נוסף לכך, הייתה גם אתלטית פעילה, בהטלת כידון, בהדיפת כדור ברזל ובזריקת דיסקוס. היא הייתה מורה לאנגלית וחינוך גופני בבית הספר הריאלי, בחיפה ובתיכון ליד האוניברסיטה בירושלים.

צליחת הכנרת
ב-4 בנובמבר 1942 חצתה וירץ את הכנרת לרוחבה בשחייה, מטבריה לעין-גב וקבעה תקדים בצליחת הכנרת על ידי אישה ושיא צליחה חדש של 4:10 שעות, טוב בהרבה מהשיא הקודם של שוטר בריטי שעשה זאת בחמש שעות וחצי. במהלך השחייה היא לוותה על ידי סירה ובה שלושה מלווים ביניהם אמה, דוקטור בלה וירץ, רופאת ספורט ושחיינית בפני עצמה, שליוותה את בתה בשחייה חלק מהמשחה. היא החלה את המשחה בשעה 8.30 בבוקר מטבריה והגיעה בשעה 12.40 לחוף עין גב.

בעקבות הצלחתה של וירץ בצליחת הכנרת, החליט מרכז הפועל לארגן צליחה תחרותית של הכנרת והצליחה התחרותית הראשונה יצאה לדרך ב-24 ביולי 1943 מעין גב לטבריה. בצליחה לקחו חלק 25 מתחרים ו-23 סיימו אותה בהצלחה. וירץ ואמה, בלה וירץ, היו בין הצולחות ועליזה השיגה את המקום הראשון מבין ארבע הנשים שהשתתפו בשיא חדש של 3:31.50 שעות.

מאז הפכה צליחת הכנרת לאירוע שנתי קבוע ובשנה שלאחר מכן, בצליחה בה השתתפו 28 גברים ו-7 נשים, זכתה וירץ שוב במקום הראשון מבין הנשים בשיא חדש של, 3:10.18 שעות.

המכביה השלישית
בתחרויות השחייה של המכביה השלישית שנערכו בבריכת בת גלים בחיפה בספטמבר 1950 זכתה וירץ במדליית זהב במשחה ל-200 מטר חזה בתוצאה של 3:32.2 דקות, לפני פרנקס מבריטניה בריטניה (3:42.2 דקות) ואסתר וייסליצר מישראל (3:42.5 דקות).

 חייה האישיים 
כשהייתה בת 34 נישאה וירץ לרפאל יהודה צבי ורבלובסקי, פרופסור למדעי הדתות באוניברסיטה העברית בירושלים. לזוג חמישה ילדים, ארבעה מהם עסקו אף הם בשחייה תחרותית, נאוה איסרוב, מורה לשחייה ולחינוך גופני בבית ספר לחינוך מיוחד לשעבר ומתנדבת במשטרה כיום, פרופ' נעמה קונסטנטיני, רופאת ספורט ומנהלת המרכז לרפואת ספורט ע"ש היידי רוטברג במרכז הרפואי שערי צדק, יסכה הרני, מורת דרך ומומחית לנצרות, עו"ד יהונתן צבי, שחקן כדורמים בעבר ויו"ר מועדון הכדורמים בירושלים, ועו"ד נועם צבי יו"ר איגוד השחייה בישראל לשעבר ומזכ"ל איגוד השחייה האירופאי כיום.

 תארים והישגים 
באירוע הצדעה לנשים בספורט, שהתקיים במסגרת הפסטיבל הבינלאומי "פמינה 2001" זכתה וירץ לכבוד.

 קישורים חיצוניים 



 גלית מילצ'ן, מבצע סבתא, Mnews (מודיעין), 24 בנובמבר 2010
 ענף השחייה - ציוני דרך בהתפתחותו

הערות שוליים

קטגוריה:שחייניות ישראליות
קטגוריה:שחייניות חזה ישראליות
קטגוריה:אלופות המכביה: שחייניות
קטגוריה:נשות חינוך ישראליות
קטגוריה:אנשי חינוך ישראלים
קטגוריה:יהודים הקבורים בהר המנוחות
קטגוריה:אתלטיות ארץ-ישראליות
קטגוריה:אתלטים ארץ-ישראלים
קטגוריה:שחייניות ארץ-ישראליות
קטגוריה:שחיינים ארץ-ישראלים
קטגוריה:שחייני מים פתוחים ישראלים
קטגוריה:ישראליות ילידות גרמניה
קטגוריה:ישראלים ילידי גרמניה
קטגוריה:בוגרי התיכון ליד האוניברסיטה
קטגוריה:ישראליות שנולדו ב-1920
קטגוריה:ישראלים שנולדו ב-1920
קטגוריה:ישראליות שנפטרו ב-2014
קטגוריה:ישראלים שנפטרו ב-2014